DA dien klag by polisie in oor Mangaung se rioolvuil | Netwerk24
DA dien klag by polisie in oor Mangaung se rioolvuil
Deur Marietjie Gericke 28 Julie 2017 05:03
Adv. Tankiso Mea, stadsbestuurder van Mangaung (regs).
Die DA in die Mangaung-metro gaan Vrydag 'n strafregtelike klag teen adv. Tankiso Mea, die stadsbestuurder, indien omdat hy nie sorg dat die metro se rioolprobleme opgelos word nie.
Rossouw Botes, DA-raadslid, sê die metro oortree die Waterwet en die Handves van Menseregte omdat hy inwoners hul reg op toegang tot sanitasie en 'n veilige omgewing ontsê.
"Inwoners meld daagliks talle verstopte riole by die inbelsentrum van die munisipaliteit aan, maar die meeste van die probleme kry geen aandag nie. Verstopte rioolstelsels wat oorloop, hou 'n gesondheidsgevaar in."
Terselfdertyd wil die metroraad R100 000 bestee aan die begrafnis van 'n raadslid. 'n Spesiale raadsvergadering wat Donderdag sou plaasvind om dié bedrag goed te keur vir die begrafnis van Tshepo Motsomi, is tot Dinsdag uitgestel nadat die DA uitgewys het dit sou onwettig wees om dit Donderdag te hou omdat daar nie betyds kennis gegee is van die vergadering nie.
Die DA sê die metro wend geen poging aan om die probleme met 'n groot klomp lekplekke en gebarste pype in die rioolstelsel op te los nie.
Rossouw Botes, DA-raadslid.
"Rioolvuil loop langs die stad se strate af en varswaterbronne raak besmet. Dit hou al hoe meer gesondheidsgevare in. Dit is 'n strafregtelike oortreding om nie na die rioolstelsel om te sien nie. Die omstandighede kan nie toegelaat word om verder te verswak nie.
Botes sê die rioolstelsel in Mangaung is vir die laaste vier jaar nie meer effektief nie.
Sedert die Samwu-staking van Mei tot Julie vanjaar, het rioolverstoppings 'n selfs groter katastrofe in die metro geword.
Selfs nadat 'n klagte by die Groen Skerpioene ingedien is, het dit nie beter gegaan nie. Mea is baie bewus van die rioolprobleme, maar het steeds nie 'n aksieplan opgestel van hoe die probleme opgelos gaan word nie.